Media24 maak groot aankondiging | Maroela Media
Media24 maak groot aankondiging
Esmaré Weideman. Foto: Media24
Media24 het Dinsdag die aftrede van sy uitvoerende hoof, Esmaré Weideman, ná 'n medialoopbaan van meer as drie dekades aangekondig.
Sy word op 1 Oktober deur Ishmet Davidson, tans hoof van Media24 Drukmedia, opgevolg. Media24 het in 'n verklaring gesê Weideman sal in 'n raadgewende rol by die maatskappy betrokke bly.
Weideman staan reeds byna agt jaar aan die stuur van Media24 en is die maatskappy se langsdienende uitvoerende hoof. As hoofredakteur van Media24 se vlagskip-weektydskrifte Huisgenoot, YOU en DRUM is sy volgens die verklaring beskou as een van die beste redakteurs van haar geslag in Afrika.
"Met haar passie vir joernalistiek, tesame met haar sterk sakevernuf, het Weideman Media24 herskep tot 'n digitalemediabesigheid en terselfdertyd die drukmediabedrywighede bevorder en meer doeltreffend gemaak. Ek is verheug dat sy ingestem het om in 'n raadgewende hoedanigheid aan te bly en wens haar alle sterkte toe," het Bob van Dijk, Naspers se uitvoerende hoof, het gesê.
Oor Weideman se opvolger het hy bygevoeg: "Ek weet dat Media24 onder Davidson se leierskap volle munt sal slaan uit die toename in mobiele internettoegang oor die kontinent heen sowel as Suid-Afrika se groeiende aanlyn kleinhandelsektor."
Die lede van die Media24-direksie het Weideman geloof as 'n formidabele leier wat 'n belangrike bydrae tot die medialandskap in Suid-Afrika en tot Media24 gelewer het.
Weideman het gesê sy is opgewonde om die leisels te oorhandig aan Davidson, met wie sy die afgelope ses jaar nou saamgewerk het. "Media24 sal aanhou floreer onder Ishmet se leierskap. Ek laat 'n besonder bekwame bestuurspan en van die beste redakteurs in die land agter, wat die besluit om af te tree soveel makliker gemaak het," het sy gesê.
Davidson het in 2012 by Media24 aangesluit as hoof van gemeenskapskoerante. Hy is in 2014 as die hoof van die nuusafdeling aangestel, waarna die mediaverspreidingsmaatskappy On the Dot en Media24 se tydskrifafdeling by sy verantwoordelikhede gevoeg is. Hy het 16 jaar ervaring in die mediabedryf en sy kwalifikasies sluit 'n graad in handelswetenskappe sowel as 'n MBA van die Edinburg-sakeskool aan Skotland se Heriot Watt-universiteit in.
Davidson het gesê hy is nederig dankbaar dat die Media24-direksie die vertroue in hom het om hom aan te stel om die maatskappy te lei. "Ek sien daarna uit om op Esmaré se nalatenskap voort te bou. Ons bedryf trotseer talle uitdagings, maar ek weet dat Media24 steeds nuwe hoogtes sal bereik met die steun van ons uitsonderlike mense en die leierskap van ons uitstekende bestuurspan."
Ishmet Davidson. Foto: Media24
Drie vas vir moord op polisieman
Eskom begin met beurtkrag
Amper gedink dit het weer iets met n koppie warm tee te doen.
Ek wil graag namens al ons Afrikaners baie dankie sê aan Esmaré vir haar fantastiese politieke korrektheid en ANC-agenda gedrewe joernalistiek en ek glo en vertrou dat Ishmet met Media24 se tradisie sal voortgaan. Dankie.
Gee die man 'n Bells. Gee die vrou lekker warm tee. Waar daar 'n rokie trek is daar 'n vuurtjie. Ek glo nie die Storie dat Steve 100% skuldig is nie.
Esmaré ek glo jy tree net uit en nie af nie. Ek hou jou loopbaan met belangstelling dop. Formidabele vrou!
As Jan Jan Joubert die waarheid skryf, word hy geslaan. As Esmarie die waarheid skryf, kry sy tee in haar gesig.